b'\n_START_ARTICLE_\nSlaget ved Warszawa\n_START_SECTION_\nBakgrunn\n_START_PARAGRAPH_\nI kj\xc3\xb8lvannet av f\xc3\xb8rste verdenskrig, kjempet Polen for \xc3\xa5 bevare sin nyvunnede selvstendighet, etter at denne hadde g\xc3\xa5tt tapt i forbindelse med landets tre delinger, den siste 24. oktober 1795. I dette l\xc3\xa5 ogs\xc3\xa5 sikringen av landets grenser, slik disse var sl\xc3\xa5tt fast i Mi\xc4\x99dzymorze-planen, utarbeidet av J\xc3\xb3zef Pi\xc5\x82sudski, og overdragelse av territorier fra nabolandene Russland, Tyskland og det tidligere \xc3\x98sterrike-Ungarn._NEWLINE_Under ledelse av Pi\xc5\x82sudski ble den andre polske republikk proklamert p\xc3\xa5 samme dag som v\xc3\xa5penhvile ble inng\xc3\xa5tt, 11. november 1918. Landets grenser ble imidlertid ikke endelig fastlagt f\xc3\xb8r i 1921, etter polakkenes seier i den polsk-sovjetiske krig. Polens grenser ble omstridte. I \xc3\xb8st ble de trukket mye lenger mot \xc3\xb8st enn den s\xc3\xa5kalte Curzonlinjen, som var den foresl\xc3\xa5tte grensen f\xc3\xb8r krigen. Dette f\xc3\xb8rte til at Polen fikk en betydelig ukrainsk og hviterussisk minoritet. _NEWLINE_P\xc3\xa5 denne tiden var bolsjevikene ogs\xc3\xa5 i ferd med \xc3\xa5 f\xc3\xa5 overtaket i den russiske borgerkrigen, etter \xc3\xa5 ha p\xc3\xa5f\xc3\xb8rt De hvite noen kraftige nederlag. Vladimir Lenin ans\xc3\xa5 Polen for \xc3\xa5 v\xc3\xa6re n\xc3\xb8dvendig for \xc3\xa5 kunne ut\xc3\xb8ve innflytelse mot resten av  Europa og spre kommunismen vestover, s\xc3\xa6rlig i Tyskland hvor blant annet Den bayerske sovjetrepublikken var blitt etablert. I den bolsjevikiske agitasjonen ble det hevdet at den korteste veien til Berlin og Paris var gjennom Warszawa._NEWLINE_Begge parter deltok i den polsk-ukrainske krigen og v\xc3\xa5ren 1920 m\xc3\xa5tte de polske styrkene trekke seg tilbake. Kamphandlingene ble i realiteten videref\xc3\xb8rt som den polsk-sovjetiske krig. P\xc3\xa5 sovjetisk side h\xc3\xa5pet en at om Warszawa falt, ville dette ikke bare f\xc3\xb8rte til at den polske kampmoralen ble skadelidende, men ogs\xc3\xa5 at dette kunne utl\xc3\xb8ste kommunistiske oppr\xc3\xb8r i vest slik at Den r\xc3\xb8de arm\xc3\xa9 kunne st\xc3\xb8tte s\xc3\xa6rlig det kommunistiske oppr\xc3\xb8ret i Tyskland. Under ledelse av Semjon Budjonnyj br\xc3\xb8t de sovjetiske styrkene gjennom de polske forsvarslinjene i juni 1920. _NEWLINE_Virkningen av de sovjetiske gjennombruddene ble katastrofal for polakkene, og alle forsvarslinjer falt sammen. 4. juli Mikhail Tukhatsjevskij br\xc3\xb8t igjennom fra Hviterussland over Berezina og 19. juli erobret Den r\xc3\xb8de arm\xc3\xa9 Hrodna og n\xc3\xa5dde Bia\xc5\x82ystok 28. juli.\n_START_SECTION_\nPolske\n_START_PARAGRAPH_\nInnledningsvis gikk de polske strykene i de forsvarslinjene som var etablert av Tyskland under f\xc3\xb8rste verdenskrig. Pi\xc5\x82sudskis plan var \xc3\xa5 stoppe den sovjetiske framrykkingen p\xc3\xa5 hans venstre flanke og etablere et hovedkvarter ved Bug og Brest-Litovsk, men denne planen falt sammen da dette omr\xc3\xa5det falt umiddelbart. Deretter gikk den polske planen ut p\xc3\xa5 \xc3\xa5 splitte den sovjetiske framrykkingen i midten hvor det ogs\xc3\xa5 var muligheter til \xc3\xa5 f\xc3\xa5 litt hjelp av geografiske faktorer._NEWLINE_I august hadde Pi\xc5\x82sudski etablert et hovedkvarter i Belweder og det hersket stor usikkerhet med hensyn til hvordan styrkene skulle fordeles, slik at flankene fikk n\xc3\xb8dvendig styrke, samtidig som forsvaret av Warszawa var tilstrekkelig. Siden Pi\xc5\x82sudski personlig ville ha kommandoen i fronten, var det en stor risiko for at han kunne bli tatt som krigsfange eller bli drept. For \xc3\xa5 unng\xc3\xa5 at dette skulle lamme den politiske beslutningsevnen, deponerte han sin avskjedss\xc3\xb8knad som statssjef og \xc3\xb8verstkommanderende hos statsministeren._NEWLINE_Den polske logistikken var sv\xc3\xa6rt komplisert, da det ble benyttet skytev\xc3\xa5pen med seks forskjellige produksjonsland og alle brukte forskjellig ammunisjon. Videre var utstyret den nye statens h\xc3\xa6r i d\xc3\xa5rlig tilstand, hvor mange soldater eksempelvis ikke hadde skot\xc3\xb8y._NEWLINE_P\xc3\xa5 den annen side hadde polakkene, if\xc3\xb8lge dokumenter som ble funnet i det polske milit\xc3\xa6rarkivet i 2005, den fordelen b\xc3\xa5de i planleggingen og under slaget, at den polske kryptoanalysen allerede i september 1919 hadde knekket den sovjetiske koden. L\xc3\xb8ytnant Jan Kowalewski skal ha st\xc3\xa5tt bak dette, og ble i 1921 tildelt ordenen Virtuti Militari.\n_START_SECTION_\nSovjetiske\n_START_PARAGRAPH_\nDen sovjetiske \xc3\xb8verstkommanderende Mikhail Tukhatsjevskijs plan var \xc3\xa5 omringe Warszawa ved \xc3\xa5 krysse Wis\xc5\x82a ved W\xc5\x82oc\xc5\x82awek og s\xc3\xa5 angripe byen fra nordvest. Slik ville han gjenta den vellykkede russiske man\xc3\xb8veren mot byen under novemberoppstanden i 1831. Da ble Wis\xc5\x82a krysset ved Toru\xc5\x84 og byen ble inntatt nesten uten motstand og den polske motstanden mot Det russiske keiserrike ble knust. Videre ville denne operasjonen kutte de polske forsyningslinjene fra havnebyen Gda\xc5\x84sk som var den eneste havnen som hadde kapasitet til \xc3\xa5 ta imot de n\xc3\xb8dvendige milit\xc3\xa6re forsyningene.\n_START_SECTION_\nSlaget\n_START_PARAGRAPH_\nI forkant av slaget, rykket den sovjetiske 4. arme i henhold til sin slagplan over Wkra-elven og fram til W\xc5\x82oc\xc5\x82awek. Den 15. og 3. arme rykket i retning av Modlin-fortet og den 16. arme rykket direkte mot Warszawa. Samtidig, 12. august innledet den sovjetiske 16. arme angrepet p\xc3\xa5  Radzymin, bare 23 km \xc3\xb8st for Warszawa, og inntok byen dagen etter. Disse innledende framgangen for Den r\xc3\xb8de arm\xc3\xa9 medf\xc3\xb8rte at Pi\xc5\x82sudski m\xc3\xa5tte forsere sine planer med 25 timer.\n_START_SECTION_\nF\xc3\xb8rste fase\n_START_PARAGRAPH_\nSlaget f\xc3\xb8rste fase besto av det sovjetiske angrepet p\xc3\xa5 byen. Dette ble innledet 12. august med et st\xc3\xb8tte angrep p\xc3\xa5 det polske brohodet i bydelen Praga._NEWLINE_Samtidig b\xc3\xb8lget kampene fram og tilbake i Radzymin, og i denne situasjonen forlot alle utenlandske diplomater Warszawa, bortsett fra representantene for Storbritannia og Den hellige stol. Da Radzymin falt, var linjene til den polske 5. arm\xc3\xa9 under kommando av W\xc5\x82adys\xc5\x82aw Sikorski brutt, og denne m\xc3\xa5tte kjempe p\xc3\xa5 tre fronter._NEWLINE_Imidlertid klarte den f\xc3\xb8lgende natten et U\xc5\x82an-regiment \xc3\xa5 bryte gjennom de sovjetiske linjene og kom den polske 5. arm\xc3\xa9 til unnsetning. Samtidig klarte U\xc5\x82an-regimentet \xc3\xa5 \xc3\xb8delegge en radiostasjon ved Ciechan\xc3\xb3w som tilh\xc3\xb8rte den sovjetiske 4. arm\xc3\xa9, slik at denne hadde bare et enkelt samband igjen som kun hadde en frekvens, som den polske etterretningstjenesten klarte \xc3\xa5 avlytte. For \xc3\xa5 ikke avsl\xc3\xb8re at den sovjetiske koden var brutt, blokkerte radiostasjonen i Warszawa denne frekvensen ved \xc3\xa5 sende opplesninger av F\xc3\xb8rste Mosebok p\xc3\xa5 latin og polsk og p\xc3\xa5 den m\xc3\xa5te hindret den sovjetiske 4. arm\xc3\xa9 \xc3\xa5 f\xc3\xa5 ordren fra Tukhatsjevskij om \xc3\xa5 rykke s\xc3\xb8rover.\n_START_SECTION_\nAndre fase\n_START_PARAGRAPH_\nSlaget andre fase besto i hovedsak av de polske motangrepene. Den r\xc3\xb8de arm\xc3\xa9s 27. infanteridivisjon n\xc3\xa5dde landsbyen Izabelin, bare 13 km fra selve Warszawa, men dette skulle ogs\xc3\xa5 vise seg \xc3\xa5 v\xc3\xa6re det n\xc3\xa6rmeste Den r\xc3\xb8de arm\xc3\xa9 skulle komme hovedstaden. P\xc3\xa5 grunn av sviktende kommunikasjon og egenr\xc3\xa5dige sovjetiske kommandanter, trodde Tukhatsjevskij at alt gikk etter planen, mens hans styrker i stedet gikk inn i den polske fellen._NEWLINE_Som en f\xc3\xb8lge av de politiske intrigene i den sovjetiske ledelsen og en konflikt mellom Aleksandr Jegorov og Tukhatsjevskij, unnlot Budjonnyj p\xc3\xa5 dette tidspunktet \xc3\xa5 f\xc3\xb8lge ordren fra Tukhatsjevskij om \xc3\xa5 rykke inn mot Warszawa fra sin posisjon p\xc3\xa5 den s\xc3\xb8rlige flanke, og svekket i stedet denne ved \xc3\xa5 snu og rykke \xc3\xb8stover for \xc3\xa5 komme Josef Stalin, som da var sjefkommiss\xc3\xa6r p\xc3\xa5 den s\xc3\xb8rvestlige front, til unnsetning i hans fors\xc3\xb8k \xc3\xa5 innta den beleirede Lviv._NEWLINE_Det polske motangrepet ble innledet 14. august og kampene om den lille byen Nasielsk f\xc3\xb8rte til polsk overtakelse av den \xc3\xb8delagte byen dagen etter. Samme dag ble ogs\xc3\xa5 Radzymin gjenerobret, noe som var sv\xc3\xa6rt oppmuntrende for den polske kampmoralen. Videre klarte Sikorski 5. arm\xc3\xa9 \xc3\xa5 presse de sovjetiske styrkene bort fra Warszawa-omr\xc3\xa5det, hvor alt det Polen hadde av stridsvogner og pansrede kj\xc3\xb8ret\xc3\xb8yer ble satt inn, inklusive to polske pansertog. Den polske framrykkingen gikk raskt, opptil 30 km daglig.\n_START_SECTION_\nTredje fase\n_START_PARAGRAPH_\nSlagets tredje fase er kjennetegnet ved at de polske styrkene i henhold til sin slagplan presset s\xc3\xa6rlig den sovjetiske angrepsstyrken i sentrum tilbake fra Warszawa og skapte slik en stor \xc3\xa5pning i den sovjetiske frontlinjen. Allerede om kvelden 16. august har de polske styrkene gjenerobret W\xc5\x82odawa (i dagens Lublin voivodskap) og br\xc3\xb8t den sovjetiske 16. arm\xc3\xa9s sambandsmuligheter. Ogs\xc3\xa5 Pi\xc5\x82sudski var overrasket hvor hurtig de klarte \xc3\xa5 sl\xc3\xa5 tilbake den sovjetiske styrken, da framrykningen var opptil 70 km p\xc3\xa5 36 timer. For de sovjetiske styrkene p\xc3\xa5 flankene var det umulig \xc3\xa5 fortsette kampene, og den s\xc3\xb8rlige flanken var allerede sterkt redusert som f\xc3\xb8lge av Budjonnyj allerede hadde forlatt omr\xc3\xa5det. De polske styrkene utnyttet til fule den sovjetiske forvirringen og svekkelsen._NEWLINE_Tukhatsjevskij hadde sitt hovedkvarter i Minsk og inns\xc3\xa5 128. august at angrepet p\xc3\xa5 Warszawa var mislykket og beordret Den r\xc3\xb8de arm\xc3\xa9 om \xc3\xa5 trekke seg tilbake for omorganisering for \xc3\xa5 bedre logistikken og stanse den polske framrykkingen. Den isolerte 16. arm\xc3\xa9 m\xc3\xa5tte imidlertid overgi seg til polakkene, mens det i sentrum hersket fullt kaos. Noen divisjoner pr\xc3\xb8vde \xc3\xa5 kjempe seg videre mot Warszawa, mens andre flyktet i panikk. Tukhatsjevskij  hadde mistet kontakten med de fleste av sine styrker, og bare 15. arm\xc3\xa9 hadde tilstrekkelig kontakt, og ble satt til \xc3\xa5 sikre reretten til 4. arm\xc3\xa9 som var lengst vest._NEWLINE_21. august var all sovjetisk motstand over og hovedstyrken hadde trukket seg over Bug. 31. august var de siste styrkene fra den nordvestlige fronten ogs\xc3\xa5 trukket helt tilbake.\n_START_SECTION_\nVirkninger\n_START_PARAGRAPH_\nSelv om polakkene oppn\xc3\xa5dde \xc3\xa5 sl\xc3\xa5 det sovjetiske angrepet tilbake, hadde ikke strategien v\xc3\xa6rt helt vellykket, da de sovjetiske styrkene hadde lyktes \xc3\xa5 rykke lenger fram enn forventet._NEWLINE_Den r\xc3\xb8de arm\xc3\xa9 led store tap, med rundt 15\xc2\xa0000 d\xc3\xb8de, 500 savnede og 65\xc2\xa0000 internert, sammenlignet med de polske tapene med rundt 4\xc2\xa0500 d\xc3\xb8de, 22\xc2\xa0000 s\xc3\xa5rede og 10\xc2\xa0000 savnede. Mellom 25\xc2\xa0000 og 30\xc2\xa0000 sovjetiske styrker lyktes i \xc3\xa5 ta seg over grensen til \xc3\x98st-Preussen og ble internert der, f\xc3\xb8r de ble sendt til Russland etter \xc3\xa5 ha lagt igjen v\xc3\xa5pen og utstyr. Polen erobret rundt 231 artillerienheter og 1\xc2\xa0023 maskingev\xc3\xa6rer._NEWLINE_Det sovjetiske nederlaget var et stort prestisjenederlag for de involverte sovjetiske lederne, blant dem Lenin. Videre slo det bunden ut av planene om bistand til kommunistiske oppr\xc3\xb8r i s\xc3\xa6rlig Tyskland, men ogs\xc3\xa5 i Litauen._NEWLINE_For den polske selvbevissthet var imidlertid seieren sv\xc3\xa6rt viktig, s\xc3\xa6rlig etter nederlagene i Ukraina, og \xc3\xa5pnet veien for avslutningen av den polsk-sovjetiske krigen gjennom Riga-freden som ble undertegnet 18. mars 1921.'